SKRIFTLIG FORESPØRGSEL P-2658/02

af José Salafranca Sánchez-Neyra (PPE-DE) til Kommissionen

(16. september 2002)

Om: Åbning af nye delegationer i Kommissionens udenrigstjeneste

Europa-Parlamentet understregede i sin beslutning A5-0199/2001(1) om meddelelse fra Kommissionen om udvikling af delegationstjenesten(2) nødvendigheden af at åbne nye delegationer eller kontorer for Kommissionen i lande som Saudi-Arabien, Taiwan eller Paraguay, og det henviste til Kommissionens liste fra 1998 over prioriteringer for åbningen af nye delegationer(3), der ligeledes omfattede lande som Aserbajdsjan og Usbekistan, og af forskellige grunde af politisk art eller ud fra betydelige økonomiske interesser tilføjedes lande som Iran, Singapore, Ecuador og Schweiz.

Til dette formål indførte Europa-Parlamentet den nødvendige budgetmæssige støtte. Kommissionen har herefter åbnet nye delegationer i Paraguay, Nepal og Cambodja.

Hvilke foranstaltninger har Kommissionen truffet med henblik på åbning af nye delegationer i de lande, der er foreslået af Europa-Parlamentet?

Har Kommissionen en tidsplan for åbningen af delegationer i de lande, Europa-Parlamentet har foreslået, og i andre lande i forbindelse med udviklingen af delegationstjenesten?

Hvilket tidspunkt er berammet for åbningen af nye delegationer i Saudi-Arabien, Taiwan, Iran, Singapore, Ecuador og Schweiz?

(1) EFT C 53 E af 28.2.2002, s. 390.

(2) KOM(2000) 456 af 14. juni 2001.

(3) dokument SEK(1998) 1261.

Svar afgivet på Kommissionens vegne af Christopher Patten

(16. oktober 2002)

Det er meget vanskeligt at vælge, hvilke nye delegationer der skal åbnes. Kommissionen har i lang tid været klar over den politiske og økonomiske rolle, som Saudi-Arabien og andre stater i Samarbejdsrådet af Golfstater spiller for EU. Som det ærede medlem ganske rigtig nævner, var en af prioriteterne i forbindelse med udviklingen af Kommissionens delegationstjeneste i 1998 at åbne en delegation i Riyadh. På grund af uforudsigelige begivenheder, som f.eks. krisen i Balkan og den stadigt vanskeligere økonomiske situation, var det umuligt at opfylde målene i 1998: at åbne to ud af seks delegationer og et repræsentationskontor. På det tidspunkt blev kun to delegationer åbnet, og de var begge i Balkan-landene.

Det fremgår af Kommissionens meddelelse til Europa-Parlamentet og Rådet fra juli 2001, at Kommissionen har besluttet at foretage en række andre ændringer af delegationsstrukturen. Delegationstjenestens budgetmidler er meget begrænsede, og ændringerne skal derfor være omkostningsneutrale. Det betyder, at nogle af repræsentationskontorerne lukkes ned, mens andre gøres mere strømlinede, således at der kan åbnes enkelte nye.

Kommissionen er glad for at kunne meddele det ærede medlem, at Ecuador, Saudi-Arabien, Singapore og Taiwan igen er omfattet af Kommissionens planer, og at der er indledt forhandlinger om at åbne delegationer i disse lande ved udgangen af 2002.

Kommissionen er klar over, at der også er et stort politisk og økonomisk incitament til at åbne delegationer i Iran og Schweiz, men grundet de begrænsede ressourcer er dette ikke muligt i nær fremtid. Kommissionen vil dog gerne forsikre det ærede medlem, at delegationer i Iran og Schweiz vil komme i betragtning på mellemlang sigt.